苏轼
二公再和亦再答之
寒鸡知将晨，饥鹤知夜半。
亦如老病客，遇节常感叹。
光阴等敲石，过眼不容玩。
亲友如抟沙，放手还复散。
羁孤每自笑，寂寞谁肯伴。
元达号神君，（晋循吏乔智明，字元达。
）高论森月旦。
纪明本贤将，（段释之本将家。
）汩没事堆案。
欣然肯相顾，夜阁灯火乱。
盘空愧不饱，酒薄仅堪盥。
雍容许著帽，不怪安石缓。
虽无窈窕人，清唱弄珠贯。
幸有纵横舌，说剑起慵懦。
二豪沉下位，暗火埋湿炭。
岂似草玄人，默默老儒馆。
行看富贵逼，炙手借余暖。
应念苦思归，登楼赋王粲。